钦定古今图书集成/理学汇编/文学典/第121卷 > 《文苑传序》魏·书
## 钦定古今图书集成/理学汇编/文学典/第121卷 > 《文苑传序》魏·书

夫文之为用，其来日久。自昔圣达之作，贤哲之书，莫
不统理成章，蕴气标致，其流广变，诸非一贯，文质推
移，与时俱化。淳于出齐，有雕龙之目；灵均逐楚，著嘉
祸之章。汉之西京，马扬为首称；东都之下，班、张为雄
伯。曹植信魏世之英，陆机则晋朝之秀。虽同时并列，
分途争远。永嘉之后，天下分崩，戎狄交驰，文章殄灭。
昭成、太祖之世，南收燕、赵，网罗俊乂。逮高祖驭天，锐
情文学，盖以颉颃汉彻，掩踔曹丕，气韵高艳，才藻独
构，衣冠仰止，咸慕新风。肃宗历位，文雅大盛，学者如
牛毛，成者如麟角。《孔子》曰“才难。”不其然乎？